text: Arrenca una nova temporada a Matadepera Ràdio - Matadepera
  Home|News|Arrenca una nova temporada a Matadepera Ràdio
  Matadepera Ràdio estrena aquest dilluns 30 de setembre una nova temporada, la que fa la número 39, des que va començar les seves emissions, a la Festa Major de 1981. I ho fa amb vint-i-cinc programes on s'hi combina l'actualitat informativa, el magazine, els musicals i l'entreteniment. A través del 107.1 de la FM o per internet a www.matadeperaradio.cat, on es poden recuperar els programes ja emesos, i amb emissió continua les 24 hores del dia, la municipal de Matadepera vol continuar exercint una labor de servei públic al mateix temps que no vol deixar la seva vessant com a escola per a futurs professionals.
  La música continua essent un dels grans ingredients de la programació. Així, continua l'espai musical pel jovent, com "El perruquer de Melendi" amb Víctor Hernando i Mireia Manent (dilluns a les 18.00); el de bandes sonores a "Stellar Music" amb Xavier Hernàndez (dilluns a les 22.00); el veteraníssim d'actualitat electrònica d'"Exòtica Ràdio" amb Toni Martínez (dilluns a les 23.00); el mestissatge musical de "La paparra" amb Javi Romero (dimecres a les 21.00); el rock contemporani de "Sonotone" amb Ivan Caparrós (el penúltim dimecres de cada mes a les 22.00); el repàs de les novetats musicals de "La llista del Per no dir res" amb Marc Clapés (divendres a les 22.00 amb repetició els dissabtes a les 11.00), el d'actualitat musical "Factoria musical" (divendres a les 18.00); i naturalment, dos altres veterans: les "Ones de Jazz" amb Francesc Gil (dijous a les 22.00), i "Només clàssica" amb Maria Glòria Farrés (dijous a mitjanit)
  Es mantenen altres programes temàtics, com el d'història "A les portes de Troia" amb Alberto Reche i Sergio Rodríguez (dilluns a les 19.00 amb repetició els dimecres a les 11); el magazine "Per no dir res" amb Marc Clapés (dimarts a les 18.00); el de poesia "No pot ser mentida" amb Pere Ejarque (dimarts a les 22.00); el de misteri i fets paranormals "Anònims", amb Isabel Pérez, (dimecres a les 20.00 amb repetició els dimarts a les 23.00); el de temàtica femenina "Dama de nit" amb Cristina Ballbè (primer dimecres de mes a les 22.00), el de cultura tradicional "La cova del drac" amb Jordi Saura (dijous a les 21.00, amb repetició els dissabtes a les 10 del matí), el juvenil "Dona'm la ma" amb Toni Pérez (divendres a les 21.00). Un cop al mes, hi haurà també Radioteatre (últim dimecres de mes a les 22.00).